**Drakulától a Rákóczi-szabadságharcig: újabb különlegességek a Régi Ritka digitális gyűjteményben**

**A nemzeti könyvtár különleges ritkaságai mostantól még szélesebb közönség számára válnak hozzáférhetővé. A** [**Régi Ritka**](https://regiritka.oszk.hu/) **elnevezésű digitális gyűjtemény mintegy 1400, eddig elérhetetlen, történelmi értékű röplappal bővült, miközben a platform új, felhasználóbarát keresőfunkcióval és korszerű képnézegetővel is gazdagodott.**

A nemzeti könyvtár digitalizálta és online platformján közzétette a Régi Nyomtatványok Tárában őrzött [röplapgyűjteményét](https://regiritka.oszk.hu/roplapok/), így a [metszetek](https://regiritka.oszk.hu/metszetek/) és a [régi ex librisek](https://konyvjegytar.oszk.hu/kereso/#lelohely=OSZK%20R%C3%A9gi%20Nyomtatv%C3%A1nyok%20T%C3%A1ra) mellett a híráramlás kora újkori dokumentumai is böngészhetővé váltak. Ezek a rövid, sokszor illusztrált nyomtatványok a korszak legaktuálisabb híreit és eseményeit közvetítették a nagyközönség számára, **azaz pillanatképek a múltból.** Ennek megfelelően a röplapoké igen értékes és nagyon ritka kiadványcsoport, hiszen – a múló pillanat olvasmányai lévén – aktualitásukat vesztve eltűntek, elenyésztek, mindössze néhány elszórt példányukat mentette meg a gyűjtőszenvedély az utókornak. A Régi Nyomtatványok Tára egyedülálló, mintegy 1400 darabos magyar vonatkozású gyűjteményt őriz, amely mostantól online is böngészhető.

A gyűjtemény kialakítása 1946-ban kezdődött meg, s máig tart, hiszen azóta folyamatosan gyarapítjuk mind vásárlás, mind a könyvtár raktáraiban lappangó ilyen nyomtatványok felkutatása révén. A Régi Ritkán a teljesség kedvéért a „Röpl.” jelzettel ellátott röplapok, újságlapok, röpiratok mellett a magyar vonatkozású röplapok közé sorolható egyéb dokumentumainkat (ősnyomtatványokat, a *Régi Magyar Könyvtár* gyűjteményébe tartozó darabokat, valamint az Apponyi-metszetgyűjtemény illusztrált röplapjait) is közreadjuk, ebben is követve Hubay Ilonát, a gyűjtemény első nyomtatott katalógusának összeállítóját.

A röplap nem más, mint aktuális, közérdeklődésre számot tartó eseményt tárgyaló, többnyire kis terjedelmű (egy-két lapostól a néhányszor tízlaposig terjedő), általában egyetlen hírt tartalmazó nyomtatvány. A könyvnyomtatás megjelenésével szinte egy időben létrejött, sokszor képpel illusztrált, kis füzetek célja elsősorban a hírközlés volt. A hamar nagy népszerűségre szert tett, gyorsan és olcsón kiadható, ugyanakkor biztos jövedelmet, így az adott nyomda fennmaradását jelentő termékek Német- és Olaszországból indulva hamarosan egész Európát meghódították. A röplapot nyomdászok, könyvkötők, vándorárusok terjesztették, leginkább vásárok alkalmával, ahol sok ember megfordult. A szövegek alapját rendszerint egy-egy, az esemény színhelyéről érkezett levél vagy egy szemtanú elbeszélése, sokszor egy máshol kiadott nyomtatvány szövege adta.

A XV. század egyik legolvasottabb német nyelvű röplapja az erdélyi szászok földjére 1456-ban betört Drakula havasalföldi vajda, a „Karóba húzó” Vlad (Vlad Tepes) sorozatos rémtetteit egy, a helyszínről elmenekült szemtanú elbeszélése nyomán adja hírül. Ennek egyik legkorábbi [kiadása](https://regiritka.oszk.hu/roplapok/historie-von-dracole-waida/) 1485 körül jelent meg, és a szemtanú kéziratos feljegyzésben is fennmaradt elbeszélését azzal a valóságtól eltérő befejezéssel toldja meg, hogy Drakula a magyar király évekig tartó budai fogságában keresztény hitre tért, s trónjára visszatérve még évekig emberséggel uralkodott. Az ősnyomtatványnak számító kiadvány több szempontból is különleges, hiszen egyrészt tartalmaz egy a vajdát ábrázoló fametszetet, másrészt mindössze egyetlen példány létezik belőle a világon, amely Széchényi Ferenc gyűjteményéből került a nemzeti könyvtárba.

A [mohácsi ütközet](https://regiritka.oszk.hu/kereso/#foldrajzi_nev=Moh%C3%A1cs) után nem sokkal újságlapok tudósítottak a törökök sikeréről, [Szigetvár 1566-os ostromával](https://regiritka.oszk.hu/kereso/#foldrajzi_nev=Szigetv%C3%A1r) már egyidejűleg jelentek meg képes tudósítások a hadi eseményekről. [Zrínyi Miklós](https://regiritka.oszk.hu/kereso/#adv=%5B%7B%22f%22%3A%5B%7B%22f%22%3A%22bemutatott_szemely%22%2C%22v%22%3A%22Zr%C3%ADnyi%20Mikl%C3%B3s%20(1508-1566)%22%2C%22c%22%3A%22%3D%22%7D%5D%2C%22o%22%3A%22AND%22%7D%5D&adv_op=AND) volt például az első hős hadvezér, akiről portrét közöltek a birodalomban, sőt a szigetvári védőkért imát rendelt el még a canterburyi érsek is. Ebben a hírfolyamban gyakran találkozhatunk [Bethlen Gábor](https://regiritka.oszk.hu/kereso/#t=R%C3%B6plapok&bemutatott_szemely=Bethlen%20G%C3%A1bor%20(Erd%C3%A9ly%3A%20fejedelem)%20(1580-1629)) nevével, ugyanígy számtalan röpirat hirdette a korabeli Európában a magyarországi török háborúk szükségességét, nemzetközileg is támogatva [Zrínyi Miklós](https://regiritka.oszk.hu/kereso/#bemutatott_szemely=Zr%C3%ADnyi%20Mikl%C3%B3s%20(1620-1664)) horvát bán és köre háborús terveit. A kiadványok számát jól mutatja, hogy Raimondo Montecuccoli szerint Zrínyi fizetett röplapírókat alkalmazott, azért keletkezett akkora nemzetközi híre. [Thököly Imre](https://regiritka.oszk.hu/kereso/#adv=%5B%7B%22f%22%3A%5B%7B%22f%22%3A%22bemutatott_szemely%22%2C%22v%22%3A%22Th%C3%B6k%C3%B6ly%20Imre%20(Erd%C3%A9ly%3A%20fejedelem)%20(1657-1705)%22%2C%22c%22%3A%22%3D%22%7D%5D%2C%22o%22%3A%22AND%22%7D%5D&adv_op=AND) szintén sokszor szerepelt a legpopulárisabb korabeli nyomtatványokban, de ezek a híradások eltörpülnek a Buda visszavételéről tudósító 1600 ismert metszetes röplap mellett. A röplap [II. Rákóczi Ferenc](https://regiritka.oszk.hu/kereso/#t=R%C3%B6plapok&szerzo=II.%20R%C3%A1k%C3%B3czi%20Ferenc%20(Erd%C3%A9ly%3A%20fejedelem)%20(1676-1735)) korában vált a publicisztika igazán hatásos eszközévé. A nagyszombati, debreceni, lőcsei, kolozsvári nyomdák szünet nélkül ontották a fejedelem által megrendelt röplapokat.

A [Régi Ritka](https://regiritka.oszk.hu/) új keresőrendszere lehetővé teszi a több szempontú keresést, valamint az előre elkészített listák alapján történő böngészést. Az új képnézegető funkcióval a felhasználók nemcsak nagyíthatják és elforgathatják a dokumentumokat, hanem egymás mellé is helyezhetik őket, ami különösen hasznos a történészek, nyomdászattörténészek, irodalmárok, kultúrtörténészek, grafikai szakértők, kutatók számára.

Az online gyűjtemény célja az is, hogy a szakemberek mellett a szélesebb közönség is megismerhesse, élvezhesse a régi ritkaságokat. Az érdeklődők felfedezhetik, milyen hírek foglalkoztatták az embereket évszázadokkal ezelőtt, miközben megcsodálhatják a korabeli nyomdatechnikával készített illusztrációkat.

További információ a sajtó képviselői számára: oszkpress@oszk.hu.